**Referat af generalforsamling i Klim Valgmenighed den 13. februar 2022.**

**Dagsorden:**

1. Valg af ordstyrer og referent

2. Beretning ved formanden og præsten

3. Forelæggelse af regnskab til godkendelse

4. Indkomne forslag

5. Valg af 2 bestyrelsesmedlemmer og 1 suppleant. På valg er Gitte Breum (modtager genvalg) og Kirsten Pedersen (ønsker ikke genvalg). Suppleant er Karen Jørgensen (ønsker ikke genvalg)

6. Valg af revisor og revisorsuppleant

7. Eventuelt

1. Knud Mathiasen valgtes til ordstyrer og Grit Niklasson til referent.

2. Formand Eva Holmstrands beretning:

Ved sidste generalforsamling ønskede den daværende formand, Karen Jørgensen, at udtræde af bestyrelsen, og Eva Holmstrand blev formand med Gitte Breum som næstformand. Desuden indtrådte Grit Niklasson i bestyrelsen.

Der er 233 medlemmer i Klim Valgmenighed, heraf 183 over 18 år og 50 under. Vi arbejder på at få nye med, og gode idéer modtages med tak.

Siden sidste generalforsamling har der været en spis-sammen-aften og en adventsgudstjeneste (sammen med Hannæs), hvor præstebørnene lavede de 7-9 læsninger m.v. I januar har vi haft foredrag med Laura Kjær, der som skuespiller fortalte om sit liv, fra de første teaterdrømme over medvirken i Badehotellet til elev på teaterskolen i Aarhus.

I kirken er Anni Breum startet som kirketjener/graver i en 60 % ansættelse. Der har været en pause, siden Kirsten Kjeldahl stoppede og Anni kunne tiltræde, og i den periode har bestyrelsen hjulpet hinanden med at holde kirkegården. Den er også blevet kalket og har fået malet sokkel. Den automatiske ringning virker godt.

Eva sluttede sin beretning med at takke organister, kirkesangere, kasserer, kirketjener, præster og bestyrelsen, og hun udtrykte en ekstra tak til Karen og Henning Jørgensen for det store frivillige arbejde, de har lagt i valgmenigheden. Derefter redegjorde hun kort for status på præstesituationen, idet Peter Haandsbæk Jensen som bekendt har sagt op med fratrædelse den 1. maj. Der er til dato indkommet to ansøgninger, og flere interesserede har henvendt sig telefonisk.

Præst Peter Haandsbæk Jensens beretning:

I dette år er der kun to præstebørn, som slutter den 1. maj ligesom Peter selv. Peter betonede vigtigheden af at have den gode kontakt mellem friskolen og kirken, og han er meget glad for samarbejdet med skolen, ikke mindst morgensangen i kirken hver den første onsdag i måneden, og for at holde juleafslutning for skolen i kirken. Han lagde vægt på, at hvis vi skal have flere børn og familier til at deltage i menigheden, kunne det være godt, at børnene kunne knyttes til valgmenigheden tidligere end 7. klasse, og han havde flere forslag/idéer til hvordan.

Peter vil gerne overlevere arbejdet til den næste præst i løbet af april måned. Han finder det vigtigt – hvis det da bliver muligt – at vi finder en præst, der vil bo i præstegården, og som vil blive i embedet i mange år.

Peter sluttede af med at udtrykke en tak til hele kredsen, til bestyrelsen og til alle, der har med kirken at gøre.

3. Kasserer Inger Bundgaard fremlagde regnskabet. Det viste et overskud i 2021 på 115.056,86 kr. (sikkert primært fordi der er sparet mange lønkroner, da vi har været uden kirketjener/graver i lang tid), og regnskabet balancerer med 978.3678,61 kr. Regnskabet blev godkendt.

4. Der var ikke indkommet forslag.

5. Gitte Breum blev genvalgt til bestyrelsen. Nyvalgt blev Otto Kjær Larsen. Som suppleant valgtes Kirsten Pedersen.

6. Revisor Jens Ole Christiansen blev genvalgt. Revisorsuppleant Arne Andersen blev genvalgt.

7. Gitte Breum fremlagde nogle forslag til en fællestur, som hun og Annelise Søndengaard arbejder på, og hun bad om de tilstedeværendes kommentarer til idéerne. Der var både tale om en tur til København, hvor der er mange spændende kirker at se og høre om, foruden fx Louisiana, Rungstedlund, Operaen mm. Desuden havde de snakket om en tur til Øst- og Sydjylland med besøg på fx Koldinghus, Dybbøl, Slesvig Domkirke mv, eller en tur til Vestjylland med besøg i Thorsted Kirke, Strandingsmuseet i Thorsminde, Kaj Munks Præstegaard, Venø Kirke, Jenle, Jens Søndergaards Museum mm.

Der var interesse for en tur. Et par stykker foreslog, at vi koncentrerer os om Københavnerturen, idet det var det forslag, man nok ville have sværest ved selv at kunne lave som en tur, hvis ikke det blev arrangeret i en flok som valgmenigheden.

Afslutningsvis takkede dirigenten for god ro og orden.